**8 Ebrill 2022**

**Ymateb Comisiynydd Heddlu a Throseddu Dyfed-Powys i**

**Archwiliad thematig ar y cyd o ymateb yr heddlu a Gwasanaeth Erlyn y Goron i drais – Cam dau**

Yr wyf i a’r Prif Gwnstabl, Dr Richard Lewis, yn croesawu’r adroddiad y sonnir amdano uchod. Yr ydym yn cydnabod effaith sylweddol Trais a Throseddau Rhywiol ar ddioddefwyr, eu teuluoedd a’u ffrindiau, yn ogystal â’r gymuned ehangach. Er bod yr Heddlu eisoes yn canolbwyntio’n sylweddol ar yr ymateb i drais, cydnabu y gellir gwneud mwy i wella taith y dioddefydd, yn ogystal â chanlyniadau barnwrol achosion. Cyhoeddodd y Prif Gwnstabl mai un o’i dair blaenoriaeth ar gyfer Heddlu Dyfed-Powys fydd:

* **Darparu ymateb tosturiol i ddioddefwyr trais ac ymosodiadau rhywiol difrifol ac erlid troseddwyr yn ddiflino.**

O’r herwydd, mae’r Prif Gwnstabl a minnau’n llawn gefnogi’r argymhellion sy’n deillio o’r adolygiad hwn.

O dan fy ngoruchwyliaeth i, mae’r heddlu wedi bod yn canolbwyntio ar ymchwiliadau trais ers sawl blwyddyn, ac mae adnoddau sylweddol wedi’u hymrwymo i leihau amseroldeb a gyrru gwelliannau i ansawdd ymchwiliadau. O ganlyniad i’r flaenoriaeth newydd uchod, mae’r Heddlu’n gweithio i ddatblygu fframwaith perfformiad a fydd yn cefnogi cyflenwi’r nod hwn ym mhob agwedd o’r sefydliad.

Yr wyf yn ymwybodol fod gan Heddlu Dyfed-Powys berthynas waith dda gyda Gwasanaeth Erlyn y Goron (GEG), gyda chyfarfodydd rheolaidd yn cael eu cynnal ar lefelau strategol a gweithredol er mwyn nodi meysydd y mae angen eu gwella, herio rhwng asiantaethau ac ymchwiliadau’n cael eu hadolygu. Mae’r Uned Gofal Tystion (UGT) hefyd yn cynnal cyfarfodydd chwarterol gyda’r tîm Troseddau Rhywiol Difrifol a Thrais (TRhDTh) mewn perthynas â materion dioddefwyr a rheoli achosion.

Mae llywodraethu TRhDTh yr Heddlu o fewn yr Heddlu hefyd yn cael ei adolygu ar hyn o bryd er mwyn creu ymagwedd o’r newydd o gwmpas craffu ar y maes hollbwysig hwn, ac ar yr un pryd, sicrhau cefnogaeth barhaus o’n hymyrraeth gynnar â GEG sydd hyd yn hyn wedi’n harwain i gyflawni’r nifer mwyaf o achosion Cyngor Ymchwiliol Cynnar (CYC) yng Nghymru.

Yr wyf wedi ceisio sicrwydd wrth y Prif Gwnstabl ynglŷn â gwaith cyfredol mewn perthynas ag ymchwiliadau trais sy’n gydnaws â’r argymhellion penodol sy’n deillio o’r adroddiad hwn ac wedi amlinellu canfyddiadau allweddol isod.

* **Dylai’r heddlu ac erlynyddion adolygu a gwella cyfathrebu â dioddefwyr yn sylweddol yn syth o adeg y cyhuddiad ymlaen.**

Yn anffodus, nid oedd system rheoli troseddau’r Heddlu wedi’i llunio i reoli achosion ar ôl cyhuddo o’r blaen, gan fod angen canlyniad trosedd ar yr ymchwiliad adeg cyhuddo sydd yna’n arwain at y cofnod yn cael ei gwblhau bryd hynny yn draddodiadol. Fodd bynnag, ar gyfer troseddau Trais, mae’r Heddlu nawr wedi cyfeirio staff i gadw’r ymchwiliad ar eu system rheoli troseddau hyd nes bod yr achos yn cyrraedd gwrandawiad llys. Yn ddiweddar, prynodd yr Heddlu system rheoli cofnodion Niche. Rydym yn anelu i’w chyflwyno’n ddiweddarach y flwyddyn hon. Bydd y system hon yn caniatáu i’r Heddlu oresgyn rhai o’r heriau a nodwyd yn flaenorol.

Arweinir yr holl gyfathrebu â dioddefwyr TRhDTh o’r gwrandawiad llys cyntaf ymlaen gan swyddog yr achos oni bai bod yr Uned Gofal Tystion yn cael cyfarwyddyd gwahanol. Bydd yr Uned Gofal Tystion yn cynnal asesiad anghenion pellach er mwyn pennu gofynion penodol y dioddefwyr. Mae hyn yn sicrhau bod mesurau arbennig a chymorth arbenigol yn y Llys yn cael eu teilwra ac ar gael i’r rhai sy’n mynd yno.

Mae’r Gwasanaeth Dioddefwyr a Thystion (Goleudy) yn gweithio’n agos â Llwybrau Newydd/Ymgynghorwyr Annibynnol Trais Rhywiol ac yn rhoi cymorth uniongyrchol i rieni a gwarcheidwaid sydd â phlant sydd wedi dioddef trosedd rywiol yn uniongyrchol.

Lle mae’r dioddefydd wedi cytuno ac mae cymorth Ymgynghorydd Annibynnol Trais Rhywiol parhaus, mae GEG yn cadeirio cyfarfod gweithredol misol gyda’r Heddlu a’r gwasanaeth Ymgynghorydd Annibynnol Trais Rhywiol, gan sicrhau bod gan bob achos ôl-gyhuddo gymorth priodol, gan gynnwys ceisiadau mesurau arbennig, ymweliadau â’r llys ac ati.

Mae Llythyrau GEG nawr yn cael eu hanfon at bob achwynydd mewn achosion lle y cyhuddir y drosedd o drais. Mae’r llythyr yn cyflwyno’r tîm erlyn, yn esbonio’r broses lys, yn cyfeirio at asiantaethau cymorth ac yn cynnig cyfarfod mesurau arbennig. Daeth hyn i rym ar 01/12/2021.

Yn ddiweddar, treialodd CID Sir Gaerfyrddin broses wedi’i hanelu at gynyddu cyfeiriadau at Ymgynghorydd Annibynnol Trais Rhywiol, lle y cysylltwyd eto â dioddefwyr a oedd wedi gwrthod cyfeiriad yn wreiddiol gan swyddog penodol, a arweiniodd at gynnydd yng nghanran y bobl a oedd yn ymgysylltu â Llwybrau Newydd. Serch hynny, mae’n rhy gynnar i sefydlu’r canlyniad cyffredinol gan fod yr achosion hynny’n parhau. Bwriedir cyflwyno’r treial ledled yr Heddlu yn ystod gwanwyn 2022, gan ganiatáu archwilio pellach i ddewisiadau eraill ar gyfer uchafu effeithlonrwydd y broses hon.

* **Dylai’r heddlu a GEG gydweithio’n syth er mwyn sicrhau bod cymeriad drwg yn cael ei ystyried ym mhob achos trais a datblygu hyn lle bynnag y mae’n berthnasol.**

Mae polisi HDP yn mynnu bod ditectif arolygydd yn cael ei benodi fel uwch swyddog ymchwilio. Ar ddechrau’r ymchwiliad, disgwylir iddo gynnwys gwybodaeth gefndir / gwiriadau cudd-wybodaeth, gan gynnwys euogfarnau neu honiadau blaenorol, fel un o’r strategaethau ymchwilio. Mae ymchwilwyr hefyd yn cael eu hannog gan y cynllun ymchwilio ar y System Rheoli Troseddau ac o fewn y canllaw ymchwilio.

Dylai swyddog bob amser wirio Cyfrifiadur Cenedlaethol yr Heddlu a chynnal gwiriadau cefndir, a’u crynhoi ar y ffurflen MG3/MG6 (paragraff 9) (nodyn cyfrinachol rhwng yr heddlu a GEG).

Trafodir ffeiliau a gyflwynir i Wasanaeth Erlyn y Goron yn rheolaidd yng Nghyfarfod Perfformiad Tîm Erlyn TRhDTh, a fydd nawr yn cael ei alw’n Gyfarfod Gwella Gweithrediadol ar y Cyd TRhDTh.

* **Dylai heddluoedd sicrhau’n syth fod dioddefwyr trais yn cael cyfle i wneud datganiad personol dioddefydd (DPD) cyn gynted â phosibl, â’r dewis i ddiweddaru’r datganiad hwn yn agosach at ddyddiad yr achos llys.**

Mae cynnig DPD, yn unol â’r cod ymarfer dioddefwyr, yn ffurfio rhan o’r hyfforddiant ar gyfer ymchwilwyr ac mae anogwr hefyd yn cael ei roi i’n hymchwilwyr ar y system rheoli troseddau. Ymhellach i hyn, mae’r anogwr hwn yn cael ei gynnwys ar y rhestr wirio TRhDTh ar gyfer ymchwilwyr hefyd, ac mae rheolwyr llinell a’r uned datblygu achosion yn craffu arni ymhellach ac yn ei gwirio.

O’r gwrandawiad cyntaf ymlaen, bydd yr uned gofal tystion hefyd yn holi’r dioddefydd pa un ai a oes angen diwygio/diweddaru DPD neu pa un ai a oes angen datganiad pellach.

Creffir yn fanwl ar gydymffurfiaeth DPD yn yr heddlu yn y Cyfarfod Briffio Cyfiawnder Troseddol misol, sydd hefyd yn darparu diweddariadau deddfwriaethol a chyfraith achos i swyddogion.

Hyderaf fod yr uchod yn rhoi sicrwydd manwl ynglŷn ag ymrwymiad yr Heddlu i fynd i’r afael â’r argymhellion. Byddaf yn ceisio craffu parhaus ar ymrwymiadau’r Heddlu a gynhwysir o fewn yr ymateb hwn ar y maes hollbwysig hwn o gyflenwi i ddioddefwyr.